《题靖节图》
明代·郑鹏

八旬彭泽令，胡为赋归来。不为折腰劳，亦岂为衔杯。

世事与心违，感之良可哀。见几苟不早，屈辱终难排。

柴桑五柳下，茆屋荒苍苔。松菊喜犹存，田园多草莱。

力耕课僮仆，衣食聊自媒。生死等蜉蝣，轩冕轻尘埃。

劝酬杂农圃，欢眤及孺孩。意适辄有吟，落笔忘敲推。

纵心信所如，涧曲山之隈。衡门向夕启，孤舟正沿洄。

妻子笑将迎，鸡犬亦喧豗。乘化乐天命，靡复萦所怀。

缅兹绝代人，清风动九垓。廉顽与立懦，身没名不灰。

我生千载后，仰止心悠哉。风檐读公传，白日青天回。

作者简介：福建闽县人，字于汉。弘治十四年举人。除淮安教授。有《编苕集》。